Brackenfell: EFF woedend ná man nie aangekla word | Netwerk24
Deur Ané van Zyl 11 Junie 2021 11:01
Die EFF het 'n amptelike klag teen die polisie in Brackenfell ingedien omdat hulle 'n saak gesluit het waarin een van sy lede aangerand is, maar niemand aangekeer het nie.
Die klag spruit uit die voorval in November verlede jaar toe EFF-lede en lede van die publiek naby die Hoërskool Brackenfell slaags geraak het. Die EFF het betoog oor 'n beweerde rassistiese matriekafskeid.
Sibongile Nkasayi het 'n klag van aanranding by die polisie aanhangig gemaak nadat sy met 'n bofbalkolf geslaan is.
Daar is 'n video van die voorval. Die persoon wat haar slaan, het 'n swart keps op, 'n swart serp bedek die onderkant van sy gesig en hy dra 'n donkerbril.
Hy sê in Afrikaans "hardloop", waarna Nkasayi twee maal oor die rug geslaan word. Sy kom kalm voor en sê in Engels: "Moenie aan my raak nie."
Die voorval is deur die joernalis Wesley Fester op kamera vasgelê. Foto: Skermgreep via News24
News24 Screengrab, Wesley Fester
Die EFF sê in 'n verklaring dit is verontrustend dat die polisie besluit het om die saak weens 'n gebrek aan leidrade te sluit.
"Hoe kan daar nie leidrade wees as iemand Nkasayi op kamera aangerand het nie? Hoekom is die foto's van die oortreder nooit op die databasis van verdagtes versprei nie?"
Hulle eis dat foto's van die man in winkelsentrums in Brackenfell versprei word en dat die publiek gevra word om hom te help identifiseer.
Die EFF eis ook dat die stasiebevelvoerder, speurhoof en die polisielid wat die saak ondersoek het, geskors word.
Brig. Novela Potelwa, provinsiale polisiewoordvoerder, het nog nie op navrae reageer nie.
Die EFF het wel 'n afskrif van 'n e-pos verskaf wat wys dat sy klagte na genl.maj. Thembisile Patekile, waarnemende provinsiale polisiekommissaris, gestuur is.